b'\n_START_ARTICLE_\nFilmfabrikken Skandinavien\n_START_PARAGRAPH_\nFilmfabrikken Skandinavien var et dansk filmproduktionsselskab._NEWLINE_Det blev oprindeligt skabt i 1909 under navnet Biorama, men skiftede navn til Filmfabrikken Skandinavien i 1912. Filmselskabet blev dannet af S\xc3\xb8ren Nielsen, der p\xc3\xa5 dette tidspunkt havde stor succes som biografejer, og han navngav filmselskabet efter sin f\xc3\xb8rste biograf Biorama. \xc3\x85rsagen til navneskiftet i 1912 var, at filmselskabet, der f\xc3\xb8rst og fremmest producerede film til det skandinaviske marked, blev udvidet med en distibutionsdel, der begyndte at importere udenlandske film, is\xc3\xa6r amerikanske farcer, til udlejning. Selskabets varem\xc3\xa6rke var en globus med en Merkurfigur oven p\xc3\xa5 Som instrukt\xc3\xb8rer hos Filmfabrikken Skandinavien virkede bl.a. Carl Alstrup, J\xc3\xb8rgen Lund, der ogs\xc3\xa5 malede dekorationer til flere film, og S\xc3\xb8ren Nielsen selv._NEWLINE_De allertidligste film i selskabets historie blev optaget i lokaler p\xc3\xa5 Caf\xc3\xa9 Freja p\xc3\xa5 \xc3\x98sterbro. Herefter fandt selskabet eget atelier i tagetagen p\xc3\xa5 en bygning, der l\xc3\xa5 i Jorcks Passage, og som tidligere havde fungeret som fotografatelier. Disse forhold blev hurtigt for trange, s\xc3\xa5 selskabet byggede selv et egentligt filmatelier p\xc3\xa5 Emdrupvej. Her l\xc3\xa5 selskabet, indtil det lukkede i 1917.'